คอปอเรตมอนิเตอร์
แอปเปิ้ลจ่อแง้มข้อมูลไอวอทช์
28 ก.พ. 2558

แอปเปิ้ลจ่อแง้มข้อมูลไอวอทช์
ซานฟรานซิสโก (บลูมเบิร์ก) — แอปเปิ้ล ผู้ผลิตสมาร์ทโฟนชั้นนำของสหรัฐ เตรียมเปิดเผยรายละเอียด “ไอวอทช์” ในงานอีเวนต์ “สปริง ฟอร์วาร์ด” ซึ่งจะจัดขึ้นวันที่ 9 มี.ค.นี้ โดยแหล่งข่าววงใน ระบุว่า น่าจะมีการ ให้รายละเอียดเกี่ยวกับตัวแบตเตอรี่และราคาเป็นหลัก ก่อนหน้านี้ ทิม คุก ประธานเจ้าหน้าที่บริหาร ระบุว่า ไอวอทช์จะมาพร้อมกับนวัตกรรมซอฟต์แวร์ที่สร้างสรรค์และจะเริ่มวางตลาดในเดือน เม.ย. ทั้งนี้ คาดการณ์ว่า ไอวอทช์จะทำรายได้ให้แอปเปิ้ลในปีนี้สูงถึง 8,100 ล้านเหรียญสหรัฐ
ญี่ปุ่นสั่งโนวาร์ทิสระงับการผลิตยา
โตเกียว (เอเอฟพี) — กระทรวงสาธารณสุขญี่ปุ่นออกคำสั่งระงับการดำเนินงานของโนวาร์ตีส ฟาร์มา เคเค สาขาของบริษัท โนวาร์ตีส ผู้ผลิตยารายใหญ่ของสวิตเซอร์แลนด์ในญี่ปุ่น ชั่วคราวเป็นเวลา 15 วัน และจะเริ่มมีผลบังคับใช้ตั้งแต่วันที่ 5 มี.ค.เป็นต้นไป ทำให้บริษัทไม่สามารถขายยาในช่วงเวลาดังกล่าวได้ โดยคำสั่งครั้งนี้มีขึ้นเพื่อลงโทษโนวาร์ตีสที่ไม่รายงานผลข้างเคียงร้ายแรงของยาตามระเบียบของทางกระทรวง